На основу члана 10а став 6. Закона о коришћењу обновљивих извора енергије („Службени гласник РС”, бр. 40/21 и 35/23) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ПРЕУЗИМАЊУ БАЛАНСНЕ ОДГОВОРНОСТИ И МОДЕЛУ УГОВОРА О ПРЕУЗИМАЊУ БАЛАНСНЕ ОДГОВОРНОСТИ

Предмет уређивања

Члан 1.

Овом уредбом ближе се уређује модел уговора о преузимању балансне одговорности, права и обавезе гарантованог снабдевача и повлашћеног произвођача у систему тржишне премије, критеријуми за утврђивање добре прогнозе производње електричне енергије, додатна накнада која се плаћа у случају ако повлашћени произвођач не прогнозира добро производњу електричне енергије, трајање и престанак уговора о преузимању балансне одговорности, као и услови и поступак закључивања уговора и други битни елементе.

Модел уговора о преузимању балансне одговорности

Члан 2.

Моделом уговора који представља Прилог 1, који је одштампан уз ову уредбу и чини њен саставни део (у даљем тексту: Модел уговора), одређују се права и обавезе између гарантованог снабдевача као балансно одговорне стране и Произвођача електричне енергије из обновљивих извора који су у систему тржишне премије (у даљем тексту: Произвођач), који је део балансне групе гарантованог снабдевача.

Права и обавезе гарантованог снабдевача и Произвођача у систему тржишне премије

Члан 3.

Произвођач има право да пренесе балансну одговорност на гарантованог снабдевача у складу са овом уредбом и Правилима о раду тржишта електричне енергије у мери у којој то није у супротности са овом уредбом.

Произвођач има право из става 1. овог члана до истека рока од шест месеци од дана спајања тржишта или истека рока од 30 месеци од дана успостављања организованог унутар-дневног тржишта у Републици Србији, у зависности од тога који од наведена два рока први истекне.

Произвођач који пренесе балансну одговорност на неку другу балансно одговорну страну, слободно уређује узајамна права и обавезе са балансно одговорном страном, те након тога нема права и обавезе предвиђене овом уредбом.

Критеријуми за утврђивање добре прогнозе производње електричне енергије и додатнe накнадe која се плаћа у случају ако повлашћени произвођач не прогнозира добро производњу електричне енергије

Члан 4.

Произвођач је дужан да управља електраном и врши добро прогнозирање производње електричне енергије у складу са добром праксом прогнозирања, како је то предвиђено у Моделу уговора.

Добра пракса прогнозирања је прогноза производње електричне енергије у обрачунском интервалу са вештином и пажњом које се основано очекују од разумног и компетентног произвођача електричне енергије из истог обновљивог извора у односу на пројекте сличне величине, обима, размера, природе и сложености као што је пројекат произвођача за који се закључује уговор по Моделу уговора.

Добру праксу прогнозирања утврђује независни стручњак кроз независну анализу прогнозе производње електране произвођача.

Критеријуми за утврђивање добре прогнозе производње електричне енергије су следећи:

1) апсолутна разлика између независне анализе прогнозе независног стручњака од пријављене производње произвођача гарантованом снабдевачу за сваки обрачунски интервал унутар периода обухваћеног независном анализом (у даљем тексту: апсолутно одступање) је једнака или мања од 5% од инсталиране производне снаге електране произвођача помножене са дужином обрачунског интервалаи

2) апсолутна разлика између пријављене производње и остварене производње произвођача је мања од апсолутне разлике између независне анализе прогнозе независног стручњака и остварене производње произвођача.

Ако гарантовани снабдевач има основан разлог да верује да произвођач не врши прогнозирање производње у складу са добром праксом прогнозирања, гарантовани снабдевач може захтевати од произвођача да ангажује независног стручњака који ће сачинити независну анализу претходне прогнозе произвођача.

Произвођач предлаже гарантованом снабдевачу три независна стручњака, a гарантовани снабдевач бира једног од предложених независних стручњака, који ће бити ангажован од стране произвођача ради израде независне анализе прогнозе.

Ако независна анализа прогнозе покаже да произвођач није испунио ни један критеријум добре прогнозе из става 4. овог члана, гарантовани снабдевач утврђује апсолутно одступање које представља разлику између независне анализе прогнозе и пријављене производње произвођача за сваки обрачунски интервал у оквиру претходног периода за који је уређена независна анализа прогнозе.

 У случају из става 7. овог члана, произвођач је дужан да гарантованом снабдевачу плати додатну накнаду за сваки обрачунски интервал која се обрачунава множењем 100% цене електричне енергије на дан унапред-тржишту са апсолутним одступањем прогнозе у MWh.

Произвођач је дужан да надлежном оператору система и гарантованом снабдевачу омогући у реалном времену, односно у истом тренутку када су доступни и Произвођачу, приступ свим битним подацима за прогнозирање производње, укључујући, али не ограничавајући се на метеоролошке податке мерења, историјске податке мерења, релевантне техничке податке о електрани, податке о производном процесу и све остале необрађене податке које Произвођач користи за прогнозирање производње.

Поступак утврђивања накнаде за одступање од прогнозе, ближе се уређује Моделом уговора.

Накнаде које сноси произвођач без обзира на смер балансног одступања

Члан 5.

Произвођач је дужан да гарантованом снабдевачу исплати:

1) накнаду у фиксном проценту од максималне понуђене цене на аукцији, на којој је Произвођач стекао статус привременог произвођача, по сваком произведеном MWh и

2) додатну накнаду за одступање прогнозе у поређењу са пријављеном производњом коју гарантовани снабдевач има право да обрачуна произвођачу у случају кршења обавезе доброг прогнозирања у складу са чланом 4. ове уредбе.

Негативно балансно одступање

Члан 6.

У случају негативног балансног одступања Произвођача, односно када Произвођач произведе мање електричне енергије од производње електричне енергије коју пријави гарантованом снабдевачу, Произвођач је дужан да исплати гарантованом снабдевачу разлику између пријављене производње електричне енергије и остварене производње у MWh по цени на дан-унапред тржишту за тај интервал балансног одступања.

Уколико се цена на дан-унапред тржишту не може утврдити, Произвођач је дужан да плати гарантованом снабдевачу разлику између пријављене производње електричне енергије и остварене производње у MWh по просечној цени на дан-унапред тржишту за исти интервал балансног одступања у последњих десет узастопних дана, када је цена на дан-унапред тржишту могла бити утврђена.

Позитивно балансно одступање

Члан 7.

У случају позитивног балансног одступања произвођача односно када Произвођач произведе више електричне енергије од производње електричне енергије коју пријави гарантованом снабдевачу, гарантовани снабдевач је дужан да исплати произвођачу разлику између остварене производње и пријављене производње електричне енергије у MWh по цени на дан-унапред тржишту за тај интервал балансног одступања.

Уколико се цена на дан-унапред тржишту не може утврдити, гарантовани снабдевач је дужан да плати произвођачу разлику између пријављене производње електричне енергије и отваране производње у MWh по просечној цени на дан-унапред тржишту за исти интервал балансног одступања у последњих десет узастопних дана, када је цена на дан-унапред тржишту могла бити утврђена.

Трајање и престанак уговора о преузимању балансне одговорности

Члан 8.

Трајање и престанак уговора о преузимању балансне одговорности регулишу се Моделом уговора.

Услови и поступак закључења уговора о преузимању балансне одговорности

Члан 9.

Произвођач је дужан да поднесе гарантованом снабдевачу захтев за закључивање уговора о преузимању балансне одговорности у року од 30 дана од дана стицања статуса привременог повлашћеног произвођача.

Уз захтев за закључивање уговора о преузимању балансне одговорности, Произвођач је дужан да гарантованом снабдевачу достави и правноснажно решење о стицању статуса привременог произвођача.

Гарантовани снабдевач је дужан да у року од 30 дана од дана пријема захтева припреми уговор о преузимању балансне одговорности у складу са Моделом уговора и приступи његовом закључењу.

Завршна одредба

Члан 10.

Ова уредба ступа на снагу наредног дана од дана објављивања у „Службеном гласнику Републике Србије”.

05 број : 110-4603/2023-2

У Београду, 1. јуна 2023. године

ВЛАДА

 ПРЕДСЕДНИК

 Ана Брнабић,с.р.

|  |  |  |
| --- | --- | --- |
|  |  |  |
|  |  |  |